## Habitatge i el Consell General de Col·legis d’Administradors de Finques impulsen la tramitació del conveni per al suport a la figura de l’administrador de finques d’ofici

*** La finalitat és fomentar la figura de l’administrador de finques d’ofici perquè les comunitats en situació de vulnerabilitat puguen disposar dels recursos necessaris per a la seua constitució i administració**

El secretari autonòmic d’Habitatge, Sebastián Fernández, s’ha reunit amb els representants del Consell General de Col·legis d’Administradors de Finques de la Comunitat Valenciana, amb motiu de la tramitació del conveni per al suport a la figura de l’administrador de finques d’ofici i per a tractar altres vies de col·laboració en el marc dels fons europeus.

Durant la reunió, Sebastián Fernández ha manifestat al Consell General de Col·legis d’Administradors de Finques de la Comunitat Valenciana el ferm compromís de la Generalitat per a impulsar la tramitació del conveni i continuar trobant vies de col·laboració per al suport a esta figura.

La finalitat és continuar duent a terme accions per a fomentar la figura de l’administrador de finques d’ofici com un instrument indispensable perquè les comunitats en situació de vulnerabilitat acreditada puguen disposar dels recursos necessaris per a la seua constitució i administració.

D’esta manera es podran executar les actuacions encaminades a la conservació i manteniment dels edificis, a partir de la redacció i registre de l’informe d’avaluació de l’edifici, així com sol·licitar ajudes en matèria de rehabilitació edificatòria, en un context d’implantació dels fons europeus Next Generation EU.

Fecha: 11/07/2024